钦定古今图书集成/明伦汇编/官常典/第408卷 > 孔巢父
## 钦定古今图书集成/明伦汇编/官常典/第408卷 > 孔巢父

按《唐书》本传：“巢父字弱翁，孔子三十七世孙。少力学，
隐徂来山。永王璘称兵江淮，辟署幕府，不应，铲迹民
伍。璘败，知名。广德中，李季卿宣抚江淮，荐为左卫兵
曹参军，三迁库部员外郎。出为径原行军司马，累拜
湖南观察使。未行，会晋王为荆襄副元帅，署行军司
马。俄而德宗狩奉天、行在，擢给事中，为河中陕华招”
讨使，累上《破贼方略》，帝嘉纳。未几，兼御史大夫，为魏
博宣慰使。巢父辩而才，及见田悦，与言君臣大义，利
害顺逆，开晓其众。是时悦久不臣，下皆厌乱，杂然喜
曰：“不图今日还为王人。”酒中，悦起，自陈骑射工，曰：“陛
下见用，何敌不摧？”巢父曰：“若尔，不蚤自归，乃一剧贼
耳。”悦曰：“能为剧贼，岂不能为功臣乎？”巢父曰：“国方多
虞，待子而息。”悦谢焉。数日，田绪杀悦，与大将邢曹俊
等听命。巢父即以绪权知军务，纾其难。李怀光据河
中，帝复令巢父宣慰，罢其兵，以太子太保授之。怀光
素服侍命，巢父不止。众忿曰：“太尉无官矣！”方宣诏，乃
噪而合，害巢父，并杀中人啖守盈。初，巢父至，怀光以
其使魏博而田悦死，疑其谋出巢父，故军乱不肯救。
帝闻震悼，赠尚书左仆射，谥曰“忠。”诏具礼收葬，赐其
家粟帛存恤之。从子戣、戡、《戢》。